ไฟแนนซ์ทูเดย์
วันนี้ (5 ก.ย.) กรมสรรพากรจะจัดสัมมนาเรื่อง “ความหมายของคำว่า นักแสดงสาธารณะ ผู้มีหน้าที่เสียภาษีเงินได้บุคคลธรรมดา
5 ก.ย. 2555

โดย...ต้นกล้า
‘ถ้าเราติดกระดุมเม็ดแรกผิด เม็ดต่อไปมันก็ผิดหมด’
วันนี้ (5 ก.ย.) กรมสรรพากรจะจัดสัมมนาเรื่อง “ความหมายของคำว่า นักแสดงสาธารณะ ผู้มีหน้าที่เสียภาษีเงินได้บุคคลธรรมดา และการคำนวณภาษีเงินได้บุคคลธรรมดาของนักแสดงสาธารณะ” โดยเชิญ พลอย-เฌอมาลย์ บุญยศักดิ์ ผู้กำลังโดนมรสุมเลี่ยงภาษีเข้าร่วมรับฟังในงานสัมมนาดังกล่าวด้วย 




 
กลุ่มเป้าหมายจะเป็นศิลปิน ดารา นักแสดง นักร้อง ผู้จัดการส่วนตัวของศิลปิน เพื่อทำความเข้าใจในการเสียภาษี โดยสรรพากรจัดเตรียมที่นั่งไว้ถึง 200-250 ที่นั่ง
จิตรมณี สุวรรณพูล รองอธิบดีกรมสรรพากร บอกว่า การเสียภาษีของกลุ่มดารานักแสดงนั้น กรมสรรพากรไม่ได้แยกหมวดหมู่ของผู้เสียภาษีเฉพาะกลุ่มที่เป็นนักแสดงสาธารณะแต่อย่างใด 
เพราะมีฐานข้อมูลผู้เสียภาษีเงินได้บุคคลธรรมดา 9 ล้านราย เมื่อเทียบกับจำนวนเงินภาษีที่จัดเก็บได้ 1.65 ล้านล้านบาท กลุ่มดาราถือเป็นแค่กลุ่มหนึ่งที่มีสัดส่วนเสียภาษีน้อย ทำให้กรมสรรพากรไม่ได้จัดทีมเจ้าหน้าที่มาดูแลข้อมูลเฉพาะดารา 
เพราะผู้ที่ต้องเสียภาษีในอัตราสูงสุด 37% มีเพียง 6 หมื่นรายเท่านั้น ส่วนใหญ่เป็นนักธุรกิจ ประกอบอาชีพอิสระ อีกทั้งตามกฎหมายสรรพากร ระบุว่า ถ้ายังไม่ได้ตรวจสอบข้อเท็จจริง จึงยังถือว่า ไม่มีความผิด...เห็นช่องกันรึยังคนไทย
เจ.พี.มอร์แกน ประกาศแต่งตั้ง กมลทัศน์ นลินทรางกูร ซึ่งเคยบริหารงานในสถาบันการเงินและธุรกิจระหว่างประเทศของธนาคารไทยพาณิชย์ และยังเคยร่วมงานกับธนาคารสแตนดาร์ดชาร์เตอร์ด ประเทศไทย ขึ้นดำรงตำแหน่งผู้จัดการฝ่ายขายผลิตภัณฑ์บริหารการเงิน 
นอกจากนี้ ยังดึงตัว สันติ นิลสุวรรณากุล มือดีจากธนาคารเครดิต อากริโคลในตำแหน่งผู้บริหารด้านบรรษัทธนกิจ ประจำประเทศไทยและธนาคารซิตี้แบงก์ ขึ้นเป็นผู้บริหารโกลบอล คอร์ปอเรท แบงค์(จีซีบี) ประเทศไทย เพื่อเสริมศักยภาพด้านการบริหารงานลูกค้าองค์กรและลูกค้าสถาบันของ เจ.พี.มอร์แกน